CELEX: C2004/262/57
Language: el
Date: 2004-10-23 00:00:00
Title: Υπόθεση Τ-259/04: Προσφυγή της Anne Koistinen κατά της Επιτροπής των Ευρωπαϊκών Κοινοτήτων που ασκήθηκε στις 21 Ιουνίου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/29
            
         Προσφυγή της Anne Koistinen κατά της Επιτροπής των Ευρωπαϊκών Κοινοτήτων που ασκήθηκε στις 21 Ιουνίου 2004
   (Υπόθεση Τ-259/04)
   (2004/C 262/57)
   Γλώσσα διαδικασίας: η γαλλική
   Η Anne Koistinen, κατοικούσα στις Βρυξέλλες, εκπροσωπουμένη από τους Sébastien Orlandi, Albert Coolen, Jean-Noël Louis και Etienne Marchal, avocats, με τόπο επιδόσεων στο Λουξεμβούργο, άσκησε προσφυγή, στις 21 Ιουνίου 2004, κατά της Επιτροπής των Ευρωπαϊκών Κοινοτήτων ενώπιον του Πρωτοδικείου των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής με την οποίαν αυτή, αφενός, της αρνείται το ευεργέτημα του επιδόματος αποδημίας που προβλέπεται στο άρθρο 4, παράγραφος 1, στοιχείο α), του παραρτήματος VII του κανονισμού υπηρεσιακής καταστάσεως και, αφετέρου, ορίζει ως τόπο καταγωγής της τις Βρυξέλλες,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η προσφεύγουσα ανέλαβε υπηρεσία στην Επιτροπή στις 16 Ιανουαρίου 2002 ως επικουρική υπάλληλος. Την 1η Ιουλίου 2003 διορίσθηκε δόκιμη υπάλληλος. Προ της αναλήψεως υπηρεσίας στην Επιτροπή είχε εργασθεί σε ιδιωτική επιχείρηση από τις 15 Ιανουαρίου 1996 έως τις 16 Αυγούστου 1998 στις Βρυξέλλες, από τις 17 Αυγούστου 1998 έως τις 2 Σεπτεμβρίου 1998 στην ίδια επιχείρηση στο Ελσίνκι, και από τις 7 Σεπτεμβρίου 1998 έως τις 15 Ιανουαρίου 2002 στις Βρυξέλλες στην «Finpro», φινλανδική οργάνωση μη κερδοσκοπικού χαρακτήρα.
   Με την παρούσα προσφυγή η προσφεύγουσα πλήττει την απόφαση της Επιτροπής να μην της χορηγήσει το επίδομα αποδημίας. Επικαλείται την παράβαση του άρθρου 4, παράγραφος 1, στοιχείο α), του παραρτήματος VII του κανονισμού υπηρεσιακής καταστάσεως, προβάλλοντας ότι δεν κατοίκησε ούτε άσκησε την κύρια επαγγελματική της δραστηριότητα στις Βρυξέλλες καθ' όλη την περίοδο αναφοράς που προβλέπει η εν λόγω διάταξη, δεδομένου ότι κατοικούσε και εργαζόταν στο Ελσίνκι από τις 17 Αυγούστου 1998 έως τις 2 Σεπτεμβρίου 1998. Επικουρικώς, προβάλλει ότι η «Finpro» αποτελούσε μέρος της μόνιμης αντιπροσωπείας της Φινλανδίας στην Ευρωπαϊκή Ένωση και ότι, κατά συνέπεια, η περίοδος, κατά την οποία η ίδια εργάστηκε εκεί, δεν πρέπει να ληφθεί υπόψη, δεδομένου ότι πρόκειται για υπηρεσίες που παρασχέθηκαν σε κράτος.